Spoštovani,

v čast in veselje mi je, da lahko prisostvujem podelitvi najvišjih stanovskih priznanj za likovno umetnost pri nas, nagrade in priznanj Riharda Jakopiča, ki nosijo ime po izjemnem slovenskem slikarju, ki je v svoja dela najizvirneje vnesel slovenskega duha in kot impresionist slovensko umetnost prepojil s sodobnim duhom časa in jo izvirno postavil ob bok likovne umetnosti v svetu. Kot vemo, Rihard Jakopič ni zaznamoval slovenske umetnosti le s svojim slikarskim opusom, ampak tudi kot kulturni načrtovalec, kot postavitelj prvega slovenskega likovnega razstavišča in soustanovitelj Narodne galerije. Kot umetnik pa tudi kot organizator in spodbujevalec na področju slovenske kulture in umetnosti je bil torej ena osrednjih osebnosti prve polovice 20. stoletja. Deloval je v času, ki je vrvel od novih umetniških idej in smeri, hkrati pa je bil to nemirni zgodovinski čas, ko so bile na pohodu ideologije, ki so Evropo in svet pahnile v grozo in temo.

Dediščina prodornega evropskega duha na eni in apokaliptične posledice totalitarnih ideologij na drugi strani so odprle pot novim izkustvom, novi umetnosti, ki se je po drugi svetovni vojni razmahnila v etični občutljivosti, novih estetskih izhodiščih, iskateljstvu in ustvarjalni svobodi. Ob tem lahko rečemo, da so likovni umetniki 21. stoletja gotovo tudi dediči 20. stoletja. In kaj je značilno za likovno umetnost našega časa? Morda si lahko, kot zunanji opazovalec, ki ni ne umetnik ne umetnostni zgodovinar, ob današnji slovesnosti privoščim nekoliko posplošen pogled na to vprašanje. Od vseh vrst umetnosti, ki so danes aktualne, lahko morda ravno v likovni umetnosti prepoznamo izjemno raznovrstnost, so-obstoj oblik, ki ga pri drugih vrstah umetnosti ne najdemo.

Seveda se likovna umetnost od drugih umetnosti ne razlikuje po eksperimentalnosti sami. Vse oblike umetnosti so v začetku 20. stoletja doživele vrsto revizij in transformacij, ki jih običajno označimo z besedo ''modernizem''. Umetnostni in literarni zgodovinarji so ponudili celo vrsto definicij različnih modernizmov ter mogočih začetkov in koncev tega obdobja. Grobo rečeno bi lahko govorili o modernizmu kot o ponovno napisanih pravilih, o premostitvi klasične perspektive v kubizmu Pabla Picassa in Georgesa Braqua, o razpustitvi tonalnosti v glasbi Arnolda Schoenberga, o toku zavesti v pripovedništvu Virginie Woolf, o konkretni poeziji Guillauma Apollinaira.

Takšno eksperimentiranje se zdi danes, sto let kasneje, na mnogih področjih umetnosti nekoliko upočasnjeno, medtem ko je v sodobni likovni umetnosti še vedno izražena silovita raznovrstnost oblik. Tukaj ne mislim na povsem prijazen so-obstoj abstraktnega slikarstva in figurativne umetnosti, ampak tudi na soobstoj konceptualne umetnosti, performansa, inštalacije, socialno angažirane umetnosti, bioloških intervencij in tako naprej. Če pogledamo, na primer, dobitnike Jakopičeve nagrade v zadnjih desetletjih, so med njimi tako videast Srečo Dragan kot konceptualni umetnik Marko Pogačnik ali pa socialno angažirana arhitektka in kiparka Marjetica Potrč, seveda poleg umetnikov, za katere je značilen bolj klasični slikarski, kiparski ali grafični izraz. In kakšno raznolikost najdemo šele v mlajši generaciji, predstavniki katere ustvarjajo na področju internetne umetnosti in tako imenovane biološke umetnosti?

Seveda nisem edini, ki je opazil to izjemno pluralnost v vizualni umetnosti. Sodobni čas v vizualni umetnosti včasih imenujejo kar ''doba manifestov'', saj se zdi, da se vsaka nova generacija v likovni umetnosti profilira ne le z novo vsebino, ampak s povsem novo izrazno formo: konceptualizem, performans, inštalacija, video, internetna umetnost in tako naprej. Likovna umetnost v zadnjega pol stoletja se tako zdi podobna mitološkemu Proteju, Homerjevemu morskemu božanstvu, ki neprestano spreminja oblike, in ki svojo modrost razodene šele, če ga krepko držimo v objemu, pa čeprav se je medtem spremeni v drevo, bika, ogenj, vodo in kačo.

Nekateri so to preobilje oblik označili za dekadenco; na primer, avstralski umetniški kritik Robert Hughes je sodobni čas označil kot ''shock of the new'', šokantnost novega: če kultura torej ne zmore več ponuditi novih vsebin, ponuja zgolj in samo nove oblike. Pa vendar bi jaz v teh vedno novih oblikah videl nekaj drugega, nekaj mnogo bolj konstruktivnega. Morda je ravno likovna umetnost, s svojo izjemno raznolikostjo, nekakšen živi demokratičen laboratorij, neprestano obnavljanje pluralnosti izrazov in idej. Na razstavi sodobne umetnosti, prej kot kjerkoli drugje, smo tako izzvani, vedno znova prisiljeni v razmislek ''ah, tudi to je lahko umetnost''. In tako smo lahko ravno na sodobni razstavi najbolj poklicani k ohranjanju dveh vrlin demokratične družbe: k strpnosti do drugačnosti in k vživetju v položaj drugega.

Lahko torej rečemo, da je eksperimentalnost novih oblik pomembna, da jo je treba ne le dopuščati, ampak vzpodbujati. Pa vendar lahko rečemo tudi, da je eksperimentalnost oblik začetek, predpostavka sodobnih oblik umetnosti, ne pa tudi njen edini končni cilj. Že Jackson Pollock je pred 70. leti dejal, parafraziram, da se bomo ''počasi navadili na čudnost novih oblik in takrat bomo odkrili globlje pomene v moderni umetnosti.''

Sodobna likovna umetnost se tako še zdaleč ne zdi iztrošena. Še več: čeprav njeno hitro menjanje oblik, priznajmo, včasih zapade v prazno ''šokantnost novega'', po drugi strani pa prav ta odprtost za nove forme omogoča pluralnost, in s tem poudarja strpnost in svobodomiselnost. Morda bi si lahko celo drznili reči, da je ravno likovna umetnost pravi tekst sodobne demokratične družbe. Ravno zato je potrebno likovno umetnost podpirati v vsej njeni raznolikosti, na umetnikih pa je, da skozi neskončno svobodo izraza poiščejo globlja sporočila, da odkrivajo, ne le oblike, ampak tudi vsebine, pa naj bodo te odraz umetnikovega notranjega sveta ali družbenega angažmaja.

Ministrstvo za kulturo si bo prizadevalo ustvariti dobre pogoje za ustvarjalnost na vseh področjih vizualne umetnosti. Menim, da je naloga kulturne politike tudi v tem, da ponovno postavi v polje vidnosti na rob odrinjene in spregledane stvaritve in da nameni večjo pozornost kreaciji – ustvarjalnosti. To je potrebno ločiti od posnemanja – imitacije, potrebno jo je tudi ločiti od umetniške neizvirnosti in nenadarjenosti, ki se skuša uveljaviti pod krinko raznih birokratskih projektov. Za kakovostno likovno umetnost si želimo vzpostaviti polje vidnosti – tisto polje, ki je tudi sicer najbolj imanentno, najbolj lastno.

Dovolite, da na koncu tega nagovora iskreno čestitam današnjim slavljencem: Sergeju Kapusu, dobitniku nagrade Riharda Jakopiča, in Kseniji Čerče, Maji Hodošček in Marijanu Mirtu, dobitnikom priznanj Riharda Jakopiča. Hvala!